Carlos Mazón assegura que les obres d'urbanització de Parc Sagunt II convertiran el parc empresarial en un «exemple de sostenibilitat i competitivitat per a tot Europa»
03 d’agost 2023

![](/media/hfzh23kf/img_9241-c.jpg?width=850&height=566.6666666666666)

El president de la Generalitat, Carlos Mazón, ha assegurat que les obres d'urbanització de Parc Sagunt II, que han començat este dijous, convertiran este parc empresarial en un **«exemple de sostenibilitat i competitivitat per a tot Europa».**

Així ho ha manifestat després de visitar la parcel·la on PowerCo construirà la seua factoria de bateries elèctriques, així com l'Alqueria de l'Advocat, on se situarà la nova seu d'Espais Econòmics Empresarials, entitat que gestiona Parc Sagunt.

En el transcurs de l'acte, el cap del Consell ha valorat que s'estan complint els terminis previstos per a l'execució d'esta actuació que permetrà el condicionament del parc industrial on s'instal·larà la planta de fabricació del grup Volkswagen, al qual s'ha referit com **«la gran esperança del futur desenvolupament industrial, de la creació d'ocupació i de la generació de riquesa»** en la Comunitat Valenciana.

![](/media/ulrduedl/img_9095-c.jpg?width=850&height=566.6666666666666)

Carlos Mazón ha mantingut una trobada amb la presidenta del consell d'administració de Parc Sagunt, María José Mira, i amb el CEO de PowerCo, Thomas Dahlem, en el qual s'ha tractat sobre els pròxims passos a seguir en el procés de posada en marxa de la construcció de la factoria i en l'adequació de Parc Sagunt II a les necessitats d'esta infraestructura. En l'acte també ha participat la consellera de Medi Ambient, Aigua, Infraestructures i Territori, Salomé Pradas; l'alcalde de Sagunt, Darío Moreno; el regidor d'Indústria, Toni Iborra; i altres membres de la Corporació Municipal.

En declaracions als mitjans de comunicació, el cap del Consell ha assegurat que les obres d'urbanització posades en marxa permetran disposar d'un parc industrial **«sostenible, competitiu i amb les infraestructures viàries i energètiques necessàries per a convertir-se en un exemple per a tot Europa»**, i ha explicat que s'estan complint els terminis previstos, encara que s'ha mostrat partidari d'**«accelerar-los»**, de manera que puga concloure's el projecte abans del que s’ha planejat.

Així mateix, ha subratllat que la Comunitat Valenciana oferix **«seguretat jurídica i estabilitat»** i ha incidit en la **«bona coordinació»** entre l'Administració i les empreses com a estímul per a atraure noves inversions industrials.

![](/media/dqzppy4g/img_8948-c.jpg?width=850&height=566.6666666666666)

Finalment, Mazón ha agraït a l'anterior equip de treball de la Generalitat i a la presidenta de Parc Sagunt, així com a l'Ajuntament de Sagunt i a la mateixa empresa PowerCo, la **«coordinació»** que ha considerat **«prioritària per a l'èxit».**

L'alcalde de Sagunt, Darío Moreno, ha explicat que **«hui és un dia històric per a la ciutat amb este inici de les obres de Parc Sagunt II, un projecte que ha permès atraure la inversió de PowerCo Volkswagen i que canviarà per sempre el futur de Sagunt»,** ja que suposarà la creació de milers de llocs de treball de la mà d'una indústria verda.

Així mateix, l'alcalde ha expressat: **«També hem visitat les obres de l'alqueria i tot això ho hem fet de la mà del president de la Generalitat, donant una mostra de cooperació entre les diferents Administracions que és imprescindible a l'hora de poder continuar atraient inversions i generant confiança i seguretat jurídica perquè els inversors i les empreses internacionals continuen optant per Sagunt com la seua destinació preferent».**

Darío Moreno ha destacat que seguiran **«en esta mateixa línia de màxima col·laboració, perquè és ací on està el benefici de la ciutadania».**

**![](/media/q55j3veh/img_8853-c.jpg?width=850&height=566.6666666666666)**

**Obres d'urbanització**

Les obres d'urbanització de Parc Sagunt II es duran a terme sobre una superfície de 544 hectàrees, es a dir tota l'àrea logística i industrial del parc, i han sigut adjudicades, el mes de juny passat, per 178 milions d'euros. El seu termini d'execució és de 36 mesos, encara que està previst que es vagen posant en servici a mesura que es vagen realitzant, per a facilitar a PowerCo la construcció de la gigafactoria.

En relació amb a la connexió entre la CV-309 i la V-23, que permetrà enllaçar Parc Sagunt I i II amb l'autovia d'accés al Port de Sagunt, ha sigut adjudicada per 48 milions d'euros i el seu termini d'execució serà de 18 mesos.

Cal recordar que la urbanització s'emmarca en el Projecte d'Actuació Integrada (PAI), gestionat i executat directament per Espais Econòmics Empresarials (EEE), empresa pública participada per la Generalitat i SEPIDES, al 50 %.

![](/media/zukn22ab/img_8838-c.jpg?width=850&height=567.6238738738739)

*   [](http://www.facebook.com/sharer.php?u=https://aytosagunto.es/va/actualitat/carlos-mazon-assegura-que-les-obres-d-urbanitzacio-de-parc-sagunt-ii-convertiran-el-parc-empresarial-en-un-exemple-de-sostenibilitat-i-competitivitat-per-a-tot-europa/ "Facebook")
*   [](http://twitter.com/share?url=https://aytosagunto.es/va/actualitat/carlos-mazon-assegura-que-les-obres-d-urbanitzacio-de-parc-sagunt-ii-convertiran-el-parc-empresarial-en-un-exemple-de-sostenibilitat-i-competitivitat-per-a-tot-europa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/carlos-mazon-assegura-que-les-obres-d-urbanitzacio-de-parc-sagunt-ii-convertiran-el-parc-empresarial-en-un-exemple-de-sostenibilitat-i-competitivitat-per-a-tot-europa/ "Linked In")
*   [](mailto:?body=https://aytosagunto.es/va/actualitat/carlos-mazon-assegura-que-les-obres-d-urbanitzacio-de-parc-sagunt-ii-convertiran-el-parc-empresarial-en-un-exemple-de-sostenibilitat-i-competitivitat-per-a-tot-europa/)